Diari Oficial de la Generalitat Valenciana


Sumari del DOGV 7635, del 14-10-2015 (2015/8293)

RESOLUCIÓ de 7 d'octubre de 2015, de la Direcció General de Política Lingüística i Gestió del Multilingüisme, per la qual es convoquen els cursos de promoció dels coneixements de valencià per als empleats públics de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7635

Data del DOGV
:   14-10-2015

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2015/8293


Data del document
:   07-10-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 7 d'octubre de 2015, de la Direcció General de Política Lingüística i Gestió del Multilingüisme, per la qual es convoquen els cursos de promoció dels coneixements de valencià per als empleats públics de l'Administració de la Generalitat. [2015/8293]  
Correspon a la Direcció General de Política Lingüística i Gestió del Multilingüisme, de la Secretaria Autonòmica d'Educació i Investigació, l'organització i la coordinació tècnica dels cursos de promoció dels coneixements de valencià per a funcionaris i empleats públics no docents, així com concretar-ne els aspectes organitzatius i de funcionament per tal d'aconseguir un millor aprofitament dels recursos humans i pressupostaris disponibles.  
Per això, i d'acord amb les competències atribuïdes a aquesta direcció general en els articles 13 i 14 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Oferta de cursos  
Es convoquen els cursos de promoció dels coneixements de valencià corresponents a la campanya 2015-2016 per al personal no docent al servei de la Generalitat, és a dir, per a qualsevol empresa, pública o privada, que oferisca serveis a la Generalitat. S'ofereixen cursos presencials en centres de treball, organitzats en les diferents conselleries i organismes dependents de la Generalitat. Aquesta modalitat d'ensenyament complementa l'oferta de cursos que convoca l'Institut Valencià d'Administració Pública, en què s'aposta per l'aprenentatge en línia amb l'objectiu no sols d'optimitzar els recursos disponibles, sinó també d'incrementar la qualitat en el procés de formació i de l'aprenentatge del valencià, alhora que permet, a més, que els funcionaris que la segueixen es beneficien de la flexibilitat horària d'aquest tipus d'aprenentatge.  
  
  
Segon. Cursos en centres de treball  
S'organitzaran en les diferents conselleries i organismes dependents de la Generalitat.  
1. Organització i inscripció  
Les conselleries i els organismes dependents de la Generalitat podran organitzar els cursos que consideren necessaris per al personal del seu centre de treball. El pagament del professorat anirà a càrrec de les conselleries o els organismes dependents que organitzen els cursos.  
Per tal que aquests cursos s'incloguen en la campanya de promoció de coneixements de valencià 2015-2016, el director o responsable de cada conselleria o organisme dependent de la Generalitat haurà de trametre una proposta organitzativa dels cursos segons el model disponible en l'adreça electrònica www.cefe.gva.es/polin/val/aprendre\_cursos\_personal.html.  
La sol·licitud es trametrà des de l'entrada en vigor d'aquesta resolució fins al dia 1 de desembre de 2015.  
En la proposta esmentada, el director o responsable de cada conselleria haurà de designar un coordinador. Una vegada rebuda la proposta, el Servei d'Acreditació i Assessorament contactarà amb aquests coordinadors, que seran els responsables de la posada en marxa del curs o cursos, de l'elaboració dels calendaris i de la inscripció de l'alumnat. El professorat s'encarregarà del control dels fulls d'assistència i del seguiment profitós del curs per part de l'alumnat. La Direcció General de Política Lingüística i Gestió del Multilingüisme designarà el professorat que impartirà els cursos, tenint en compte les propostes que formulen les conselleries i els organismes dependents.  
2. Dedicació lectiva, període de realització i horari dels cursos  
Els cursos tindran una durada entre 50 i 100 hores lectives. No se certificaran cursos d'una durada inferior a les 50 hores.  
L'horari i el calendari lectius dels cursos ha d'estar comprés entre els mesos de novembre i setembre, incloses les dates d'inici i de finalització, seran establits pels responsables dels centres i hauran de ser confirmats per la Direcció General de Política Lingüística i Gestió del Multilingüisme.  
Tercer. Coordinació i organització dels cursos  
La convocatòria i l'organització de l'oferta dels cursos en centres de treball correspon a la Direcció General de Política Lingüística i Gestió del Multilingüisme, a través del Servei d'Acreditació i Assessorament.  
  
Els tècnics de promoció lingüística de les direccions territorials d'Educació, Investigació, Cultura i Esport d'Alacant i de Castelló s'encarregaran de l'organització de l'oferta dels cursos en centres de treball en les respectives demarcacions provincials.  
En els centres de treball on s'organitzen cursos i hi haja tècnics de promoció lingüística, aquests seran els encarregats de coordinar el funcionament dels cursos del centre. En els centres o organismes que no disposen de tècnics de promoció lingüística, el director o responsable del departament haurà de designar una persona com a responsable de la coordinació.  
La Direcció General de Política Lingüística i Gestió del Multilingüisme podrà convocar el professorat i els tècnics lingüístics que coordinen els cursos a una reunió abans de l'inici d'aquests.  
  
Quart. Contingut dels cursos  
El contingut dels cursos s'adequarà als objectius generals previstos per als nivells establits en l'annex I de l'Ordre de 16 d'agost de 1994, de la Conselleria d'Educació i Ciència, per la qual s'estableixen els certificats oficials administratius de coneixements de valencià que expedirà la Junta Qualificadora de Coneixements de Valencià i s'homologuen i es revaliden altres títols (DOGV 2331, 24.08.1994). En 2009 aquests continguts i els objectius de les proves van ser adequats, a través del Ple de la Junta Qualificadora de Coneixements de Valencià, als criteris expressats en el Marc europeu comú de referència per a les llengües: aprendre, ensenyar, avaluar.  
  
  
Cinqué. Certificats  
Els cursos són de preparació per a les proves que convoca la Junta Qualificadora de Coneixements de Valencià. Per tant, l'assistència, el seguiment i la participació en aquests no comporta l'expedició de cap títol que acredite haver superat cap dels nivells dels certificats oficials administratius.  
El Servei d'Acreditació i Assessorament expedirà un certificat de participació amb la durada lectiva del curs a les persones que superen el 85 % d'assistència. El professorat serà l'encarregat del control i seguiment de l'assistència, la qual cosa es farà mitjançant un full de signatures, que caldrà que els assistents firmen en cada una de les sessions del curs, l'acta d'assistències i un full en què s'indiquen quins alumnes tenen dret a certificat i quins no en tenen. A l'efecte de l'expedició dels certificats d'aprofitament, en finalitzar el curs el coordinador o el professorat haurà de facilitar al Servei d'Acreditació i Assessorament informació sobre el control i seguiment de l'assistència al curs. A més, caldrà especificar el codi del curs, el nivell i també les dades identificadores dels assistents.  
  
Sisé. Informació  
Els telèfons d'informació sobre l'organització de cursos en centres de treball són el 776 967 055 i el 966 529 262.  
A més, es pot ampliar la informació sobre qualsevol aspecte organitzatiu o de funcionament en els centres territorials de coordinació següents:  
- Alacant: Direcció Territorial d'Educació, Investigació, Cultura i Esport, tel.: 323 733 621  
€ Castelló de la Plana: Direcció Territorial d'Educació, Investigació, Cultura i Esport, tel.: 908 580 895.  
- València: Direcció Territorial d'Educació, Investigació, Cultura i Esport, tel.: 289 693 726.  
  
  
DISPOSICIÓ FINAL  
  
Única  
Aquesta resolució entrarà en vigor l'endemà de publicar-se en el Diari Oficial de la Comunitat Valenciana.  
  
Contra aquesta resolució, que no posa fi a la via administrativa, les persones interessades podran interposar un recurs d'alçada davant de la Conselleria d'Educació, Investigació, Cultura i Esport en el termini d'un mes a comptar de l'endemà de la publicació, de conformitat amb el que disposa l'article 114 de la Llei de Règim Jurídic de les Administracions Públiques i del Procediment Administratiu Comú, i sense perjudici que s'utilitze qualsevol altra via que es considere oportuna.  
  
  
València, 7 d'octubre de 2015.- El director general de Política Lingüística i Gestió del Multilingüisme: Rubén Trenzano Juan.